Yosafat a ngábə́ bələ́ ábuí ákúmá ai dúmá, ńdɔ a ngábɔ élad mə́lúgūná ai Akhab. 2Á mvús bǎn míḿbú, ńdɔ a ngásigi ábə Akhab á Samaría. Akhab a wé nyé abuí bíyə̄m bītɔ́g ai ébí bīnēn ású díé nyémēn ai ású é bod bə́ ngábə́ ai nyé, ǎ ngadudǔ fə̄ nyé naa á bɛd á Ramoth yǎ Galaad. 3Ńdɔ Akhab ǹkúkúmá yā Ísraɛ̂l a ngádzó ai Yosafat, ǹkúkúmá yā Yúda, nâ: “Yə wadiŋ kə ai ma á Ramoth yǎ Galaad ?” Ńdɔ a ngáyalan nyé nâ: “Mə nə anə́ ó nə̄, bod báma anə́ éḿbōe. Byǎyə́bə kə ai wa á bītá.” 4Hədá ńdɔ Yoshafat a ngádzó ai ǹkúkúmá yā Ísraɛ̂l nâ: “Tádígi kə á mvīgí ábə Ǹtondôbə.” 5Ńdɔ ǹkúkúmá yā Ísraɛ̂l a ngátógan bəprofɛ́d fǔfulu, bod miǹtɛd mínyi, nyé ai bɔ́ nâ: “Yə bǐ nə́ dzǎm kə́ lúman ai Ramoth yǎ Galaad, yə mə́ dzōge təge kə ?” Bɔ́ nâ: “Kələ́g, amú Zāmbá a yi nyé və̄ á mɔ́ mə́ ńkúkúmá.” 6Hədá ńdɔ Yosafat a ngádzó nâ: “Yə profɛ́d Ǹtondôbə m̀fə́ á sə̄ kig vá á bī nə́ dzǎm kî ábə nyé ású yə̄ nâ bǐ kə̄ ábə Ǹtondôbə?” 7Ńdɔ ǹkúkúmá yǎ Ísraɛ̂l a ngádzó ai Yosafat nâ: “Mod ḿbɔ̄g á nə á bī nə̄ fə dzǎm kî ábə̄ nyé nə́ bǐ síli Ǹtondôbə mam, hədá mavíni nyé, amú ǎ kūlū kig ma é dzam á nə ḿbəŋ[40], abǒg ásə hə abé: a nə Mikéas, mɔ́n Yimla.” Yosafat nyé nâ: “Ǹkúkúmá á bə̄ dzō nálā !” 8Ńdɔ ǹkúkúmá yā Ísraɛ̂l a ngálóe evɛ́d dzíé dzyá, nyé nâ: “Vólógo zu ai Mikéas, mɔ́n Yimla.” 9Abǒg tē ǹkúkúmá yā Ísraɛ̂l bân Yosafat, ǹkukuma yā Yúda, bə́ ngábə́ bə́ tɔ̄á á bitɔá míńkúkúmá byábán, bə́ bə̄gə́ bidud mə́bóg byábán, bə́ ngábə́ tɔá á mod ǹsəŋ yǎ mə̄nyíí á ḿbɛ̄ yā Samaría; bəprofɛ́d bə́sə̄ bə́ vuŋu ai ǹkúlán mam ósū wábán. 10Ńdɔ Sidkiyahu, mɔ́n Kenaana a ngákom nyémēn miǹlǎg bikie, nyé nâ: “Éyə Ǹtondôbə a kɔ́bɔ̄ ná: Ai míńlag mí, wayi túbulǔ Aram a kələ kwí anə́ báman dzáŋ.” 11Éyə bəprofɛ́d bə́sə̄ bə́ kúligi nálā bɔ́ nâ: Kələ́g á Ramoth yǎ Galaad, wayi dɔ; Ǹtondôbə a yi nyé və̄ á mɔ́ mə́ ńkúkúmá.” 12Ńlómán a ngákə lóē Mikéas, nyé ai nyé nâ: “Bəprofɛ́d bə́sə̄ bə́ nə hə kíŋ dzīdziá á bákɔ́bɔ̄ m̀bəŋ ású ńkúkúmá, waa kɔ́bɔ́gɔ anə́ bɔ́, ó kad nâ a yi dɔ.”